
A copine-ok, mint potenciális biomarkerek vizsgálata humán epidermális melanocitákban és melanóma sejtekben

Kulcsszavak: Copine; biomarker; melanóma
A copine-ok (CPNE) szolubilis vagy membrán-kötött, kalcium-függő és foszfolipid-kötő
tulajdonságokkal rendelkező proteinek. Szerepük elsősorban jelátviteli folyamatokban,
illetve membránok transzportjában van. A fehérjecsalád kilenc taggal rendelkezik (CPNE1-
9), amelyek közül laboratóriumunk nyolcat (CPNE2-9) azonosított humán epidermális
melanocitákban egészséges és daganatos pigmentsejtek sejtfelszíni fehérjéinek
összehasonlító tömegspektrometriai vizsgálatai során. A UniProt adatbázis és az irodalom
kevés információval rendelkezik a copine- okról melanocitákban, míg melanóma sejtekről
egyáltalán nincsenek adatok. Jelen munkánk célja, hogy vizsgálatainkkal egészséges és
daganatos pigmentsejtekben pontos képet kapjunk az egyes copine-ok expressziójáról és
sejten belüli lokalizációjáról.
Kísérleteinkhez általunk humán bőrből izolált melanocitákat, valamint in situ (WM35) és
metasztatikus melanómából (A2058) létrehozott sejtvonalakat alkalmaztunk. A copine-ok
mRNS expressziós vizsgálatához primereket terveztünk, majd a melanociták és melanóma
sejtek copine expressziós mintázatait RT-qPCR segítségével határoztuk meg. A
fehérjeexpresszió vizsgálatához western blotokat végeztünk teljes sejtlizátumokon,
amelyek során a CPNE3, 6 és 7 kifejeződését ellenőriztük. Az analízis igazolta a vizsgált
fehérjék expresszióját valamennyi sejtkultúrában. A CPNE3 és 6 esetében a melanóma
sejtekben erősebb kemilumineszcens szignálokat kaptunk a melanocitákhoz képest, míg a
CPNE7 expressziójában nem tapasztaltunk különbséget. Az immuncitokémiai reakciókat
követő konfokális mikroszkópos elemzések a CPNE3, 6 és 7 erősebb immunpozitivitását
igazolták a melanóma sejtekben a melanocitákhoz viszonyítva. Az immunfluoreszcens
jelek diffúz eloszlást mutattak, ugyanakkor a CPNE7 inkább a melanociták nyúlványaiban,
míg a CPNE6 a metasztatikus sejtek plazmamembránjához közeli területeken halmozódott.
Munkánkkal humán melanóma sejtekben elsőként igazoltuk a copine-ok jelenlétét, továbbá
pontos képet kaptunk az egészséges és daganatos pigmentsejtek copine expressziós
mintázatai közötti eltérésekről. Kísérletes tapasztalataink hozzájárulhatnak klinikailag
releváns új biomarkerek azonosításához, amelyek a melanóma korai azonosításában,
kezelésében vagy követésében nagy jelentőséggel bírhatnak.

